UPDATE: RFA เผย ชายต้องสงสัยชี้เป้ายิงอดีต สส. ฝ่ายค้านกัมพูชา เป็นน้องชายนักการเมืองฝ่ายหนุนรัฐบาล
.
สำนักข่าว Radio Free Asia (RFA) รายงานว่า พิช กิมสริน (Pich Kimsrin) ชายชาวกัมพูชาที่ต้องสงสัยเป็นผู้ชี้เป้าให้มือปืนยิงสังหาร ลิม กิมยา (Lim Kimya) อดีต สส. ฝ่ายค้านกัมพูชา วัย 73 ปี ในกรุงเทพฯ เป็นน้องชายของ พิช สรส (Pich Sros) นักการเมืองฝ่ายรัฐบาลที่เป็นผู้ริเริ่มยื่นคำร้องยุบพรรค CNRP อดีตพรรคฝ่ายค้านหลัก จนนำไปสู่การยุบพรรคในปี 2017
.
ก่อนหน้านี้ทางการไทยระบุตัวตนและขอศาลออกหมายจับ พิช กิมสริน ฐานร่วมกันฆ่าผู้อื่นโดยไตร่ตรองไว้ก่อน ซึ่งจากการตรวจสอบพบว่าเขาร่วมเดินทางด้วยรถบัสจากกัมพูชามากรุงเทพฯ พร้อมกับ ลิม กิมยา และกลุ่มนักท่องเที่ยวอีกราว 20 คน โดยภาพจากกล้องวงจรปิดพบว่าเขาปรากฏตัวอยู่ในบริเวณที่เกิดเหตุ และเดินทางกลับกัมพูชาทันทีหลังเกิดเหตุ
.
รายงานของ RFA ชี้ว่า ทางการกัมพูชาไม่มีการแสดงท่าทีใดๆ ต่อข้อกล่าวหาว่า พิช กิมสริน มีส่วนเกี่ยวข้องกับการลอบสังหาร
.
โดย RFA เผยข้อมูลที่มีการเปิดเผยต่อสาธารณะ อ้างว่า พิช กิมสริน กับ พิช สรส ซึ่งเป็นประธานพรรคเยาวชนกัมพูชา (Cambodian Youth Party) หรือ CYP ที่เป็นพรรคฝ่ายสนับสนุนรัฐบาล มีความเชื่อมโยงหรือสายสัมพันธ์ทางครอบครัว ซึ่งข้อมูลที่พบ เช่น ใบสูติบัตรที่ระบุชื่อพ่อแม่ และสถานที่เกิดเดียวกัน และภาพถ่ายครอบครัวระหว่างร่วมงานแต่งงานในปี 2015
.
RFA ยังชี้ว่า จากการตรวจสอบในบัญชี Facebook ของ พิช กิมสริน ระบุว่า เขาทำงานเป็นรองหัวหน้าฝ่ายบริหารดูแลตลาด Phsar Kandal ในกรุงพนมเปญ แต่ล่าสุดข้อมูลนี้ถูกลบไปแล้ว และยังพบว่าเขาระบุข้อมูลเริ่มต้นทำงานในฐานะนักข่าวของสำนักข่าวฝ่ายสนับสนุนรัฐบาล Fast News Daily โดยเขียนข่าวกีฬาและบันเทิง ซึ่งต่อมาข้อมูลของ พิช กิมสริน ถูกลบออกจากเว็บไซต์สำนักข่าวดังกล่าว ซึ่ง RFA เผยว่าไม่สามารถติดต่อตัวแทนสำนักข่าวเพื่อขอความเห็นได้
.
ทั้งนี้ พรรค CYP ของ พิช สรส ที่ก่อตั้งในปี 2015 เป็นหนึ่งในพรรคการเมืองเล็กๆ จำนวนมากของกัมพูชา โดยได้รับคะแนนเสียงเพียง 1% จากคะแนนเสียงทั้งหมดในการเลือกตั้งที่ผ่านมา
.
บทบาทของพรรคมีความสำคัญและถูกจับตามองมากขึ้น หลังจากที่ เขม โสกา (Kem Sokha) อดีตประธานพรรค CNRP พรรคฝ่ายค้านหลักในขณะนั้น ถูกจับกุมและจำคุกในเดือนกันยายน 2017 ภายใต้ข้อหากบฏ
.
โดย พิช สรส และพรรค CYP เป็นกลุ่มแรกที่ยื่นคำร้องต่อศาลฎีกาของกัมพูชาเพื่อขอให้ยุบพรรค CNRP ก่อนที่สองเดือนต่อมาศาลฎีกาจะมีคำพิพากษายุบพรรค CNRP และตัดสิทธิทางการเมืองสมาชิกพรรค 118 คนเป็นเวลา 5 ปี
.
อย่างไรก็ตาม แม้พรรค CYP จะล้มเหลวในการคว้าที่นั่ง สส. ในการเลือกตั้งทั่วไปของกัมพูชา ปี 2018 และ 2023 แต่ พิช สรส ในฐานะประธานพรรคก็ได้รับการแต่งตั้งเป็นสมาชิกสภาที่ปรึกษาสูงสุด (Supreme Consultative Council) ซึ่งเป็นหน่วยงานที่ปรึกษาของรัฐบาล ที่สมเด็จฮุน เซน ตั้งขึ้นระหว่างดำรงตำแหน่งนายกรัฐมนตรีในปี 2018 โดยหลายฝ่ายมองว่าเทียบเท่ากับการให้ตำแหน่งในคณะรัฐมนตรี
.
ด้าน Seng Sary นักวิเคราะห์การเมืองที่อาศัยอยู่ในออสเตรเลีย ให้สัมภาษณ์กับ RFA ยืนยันว่า พิช กิมสริน เป็นน้องชายของ พิช สรส และกล่าวว่า “การมอบความยุติธรรมให้กับ ลิม กิมยา จะช่วยกอบกู้ชื่อเสียงของกัมพูชา เราไม่ควรปล่อยให้เขาหลบหนี”
.
อย่างไรก็ตาม พิช สรส ให้สัมภาษณ์กับ Radio France Internationale โดยระบุว่า “มันไม่ยุติธรรมที่สื่อหันมาสนใจเขา”
.
และเมื่อถูกถามเกี่ยวกับชื่อที่ตรงกัน ทั้งในเอกสารมหาวิทยาลัยของเขาและใบสูติบัตรของ พิช กิมสริน เขากล่าวว่า “ผมไม่เคยปกปิดประวัติของผม รวมถึงพ่อและคนในครอบครัวอีก 8 คน ผมไม่ใช่อาชญากร ผมแสดงปริญญาเอกของผม เราไม่ใช่ผู้ก่อการร้าย ตามกฎหมายแล้วผู้ที่ทำอะไรต้องรับผิดชอบ อย่าลากใครมาเกี่ยวข้อง”
.
#TheStandardNews